  Анжелика Тихонова корреспондент Удмуртилэн кунлыкезлы 100 ар тырмонэз пусъён улсын 25-31 гудырикошконэ Эгра каргуртын «Яркыт» пленэр ортчиз. Отчы каргуртысь искусствоосъя кык школаосысь дышетӥсьёс, 5-7 классъёсын дышетскись пиналъёс, эрико суредаськисьёс но туспуктӥсьёс пыриськизы. Со сярысь ивортодэтъя «Удмуртия» агентстволэн корреспондентэзлы Эграысь Н. В. Витрук нимо чеберлыко галереялэн кивалтӥсез, «Яркыт» пленэрез одӥгез радъясь Елена Корепанова вераз. Суредасьёс понна ньыль площадка дасязы. Одӥгзэ Эграысь Калык творчествоя центр радъяз. Со удмурт сюанлы сӥземын вал. Отын суредасьёс азьын Центрысь ӧнерчиосын улӟытэм удмурт сюан костюмъёсын пинал ныл но пи пукизы. Кыкетӥяз площадкаын бадӟым сяськаё кышетэн нылашез суредазы. Шаертодонъя музеймы но туж умой площадка лэсьтӥз. Соослэн туж ӟеч архивзы вань. Соос уробо пуктӥзы, вашкала арбериослэсь композиция кылдытӥзы. Сэре милям туж чебер «Эгра» этнопаркмы вань. Отын Калык творчествоя центрын ужасьёс пиналъёслы натюрмортъёс лэсьтӥзы. Капчигес, бакча емышъёсын, кудыосын, черсонъёсын – гурт натюрморт выллем Елена Корепанова, «Яркыт» пленэрез одӥгез радъясьПленэр улсын одӥгаз нуналэ Искусствоосъя школаосысь дышетӥсьёс, эрико суредасьёс но туспуктӥсьёс Эгра ёросысь улӟытэм Мувыр гуртэ вуылӥзы. Отын зарисовкаос лэсьтӥзы. Пленэре оглом 100-лэсь трос адями пыриськиз Куарусён ӵоже дышетӥсьёслэн, суредасьёслэн, туспуктӥсьёслэн ужъёсынызы Эграысь Н. В. Витрук нимо чеберлыко галереяын адӟытон ужалоз. Нош коньывуонэ пленэре пыриськем пиналъёслэсь ужъёссэс поттозы. Таӵе пленэр ортчытыны малпанмы туж кемалась вал ини. Туэ тани кутским, лэсьтӥм. Педагогъёслы яраз, вуоно арын нош ик лэсьтоно шуыса верало ини Елена Корепанова, «Яркыт» пленэрез одӥгез радъясьПленэрлэн йылпумъясь ужрадэз «Эгра» этнопаркын ортчиз. Отын ужрад улсын лэсьтэм суредъёсын яркыт возьматон радъязы. Пусъём, «Яркыт» эшшо куинь ужрадэз огазеяз. Со улсын огаз нуналэ Эграысь Калыкъёслэн эшъяськон юртсы урам кино возьматӥз но «Этнопритяжение» фестиваль ортчытӥз. Нош пленэрез йылпумъян нуналэ лулчеберетъя но спортъя «Нефтяник» юрт «Все краски лета» сяська фестиваль радъяз. Отчы ёросысь муниципал кылдытэтъёс пыриськизы но пӧртэм сяськаослэсь синмаськымон композициос лэсьтӥзы. Фестивальын «Ошмес гур. Мелодия родника» уженызы «Кабачигуртское» муниципал кылдытэтлэн командаез вормиз.  «Яркыт» пленэр 27 фото Тегъёс: Мерлык Лулчеберет Эгра Удмуртия суредан 100ар  